EL Επίσηµη Εφηµερίδα της Ευρωπαϊκής Ένωσης CE 84/281

(2004/C 84 E/0328)

ΓΡΑΠΤΗ ΕΡΩΤΗΣΗ Ε-4003/03

υποβολή: Hiltrud Breyer (Verts/ALE) προς την Επιτροπή

(7 Ιανουαρίου 2004)

Θέμα: Το βύθισμα μέγιστου φορτίου στο τμήμα Straubing/Vilshofen του Δούναβη

Το επιδιωκόμενο βύθισμα μέγιστου φορτίου των 2,50 μέτρων καθ' όλη τη διάρκεια του έτους που αναφέρεται στην έκθεση Van Miert για το τμήμα Straubing/Vilshofen του Δούναβηθα ήταν εφικτό μόνο με τη δημιουργία υδατοφρακτών και θα είχε ως συνέπεια την καταστροφή του σημαντικού οικοσυστήματος Auen της Νότιας Γερμανίας.

Πώς κρίνει η Επιτροπή το γεγονός ότι,

1. Η κατασκευή υδατοφρακτών στο τμήμα Straubing/Vilshofen του Δούναβη δεν είναι συμβατή ούτε με την οδηγία για τη διατήρηση των φυσικών οικοτόπων καθώς και της άγριας χλωρίδας και πανίδας, αλλά ούτε και με την οδηγία περί προστασίας των αγρίων πτηνών και αποτελεί παράβαση της απαγορεύσης για περιβαλλοντική υποβάθμιση που ορίζει η οδηγία-πλαίσιο της ΕΕ για τα ύδατα·

2. το Ομοσπονδιακό Κοινοβούλιο, κατόπιν εκτενούς διαβούλευσης με εμπειρογνώμονες, απέρριψε στις 7 Ιουνίου του 2002 την κατασκευή υδατοφρακτών, για οικολογικούς και οικονομικούς λόγους, και τάχθηκε με σαφή πλειοψηφία υπέρ της κατασκευής έργων στον εν λόγω ποταμό σύμφωνα με το σχέδιο Α·

3. οι συστάσεις της επιτροπής για το Δούναβη προβλέπουν για το τμήμα μεταξύ Βιέννης και Μαύρης Θάλασσα βάθος διαύλου ναυσιπλοΐας μόνο 2,50 μέτρα κατά το 94 % της περιόδου ναυσιπλοΐας·

4. η εξασφάλιση βάθους μέγιστου φορτίου 2,50 μέτρων καθ' όλη τη διάρκεια του έτους στην Αυστρία, Ουγγαρία, Κροατία, Βουλγαρία και Ρουμανία δεν ενδέχεται να επιφέρει την καταστροφή ενός εκ των τελευταίων ποτάμιων φυσικών τοπίων;

Απάντηση της κας Wallström εξ ονόματος της Επιτροπής

(17 Φεβρουαρίου 2004)

Η Επιτροπή θα ήθελε να πληροφορήσει το Αξιότιμο Μέλος του Κοινοβουλίου ότι η περί ης ο λόγος περιοχή έχει χαρακτηριστεί ως πΤΚΣ (προτεινόμενος τόπος κοινοτικής σημασίας) στο πλαίσιο της οδηγίας για τα ενδιαιτήματα (1). Ο τόπος DE 7142301 «Donauauen zwischen Straubing und Vilshofen» εκτείνεται κατά μήκος του Δουνάβεως και έχει επιφάνεια 4 548 εκτάρια (ha).

Ούτε η οδηγία για τα ενδιαιτήματα (οικοτόπους) ούτε η περί πτηνών οδηγία (2) απαγορεύει έργα όπως οι υδατοφράκτες. Το άρθρο 6 της οδηγίας για τα ενδιαιτήματα καθορίζει διαδικασίες και όρους για την αξιολόγηση έργων που ενδέχεται να έχουν επιπτώσεις σε προστατευόμενες περιοχές. Προς το παρόν, η Επιτροπή δεν έχει λόγους να υποθέσει ότι δεν έχει τηρηθεί, εν προκειμένω, η κοινοτική νομοθεσία. Εκτιμάται ότι έχουν εξεταστεί ορισμένες επιλογές και ότι η λύση Α που υποστηρίζει η Bundestag είναι, όντως, η πλέον κατάλληλη από πλευράς περιβάλλοντος.

Εις ό,τι αφορά την οδηγία-πλαίσιο για τα ύδατα (3), η Επιτροπή υποστηρίζει το πρόσφατο ψήφισμα της Ολομέλειας της Διεθνούς Επιτροπής για την Προστασία του Ποταμού Δουνάβεως (International Commission for the Protection of the River Danube — ICPDR) της 1ης και 2ας Δεκεμβρίου 2003, σύμφωνα με την οποία:

η ICPDR: α) σημειώνει την πρόταση της Ευρωπαϊκής Επιτροπής για τις κατευθυντήριες γραμμές των διευρωπαϊκών δικτύων (ΔΕΔ), στην αιτιολογική έκθεση της οποίας επισημαίνεται ρητά η ανάγκη συμμόρφωσης των έργων ΔΕΔ με την κοινοτική περιβαλλοντική νομοθεσία, όπως, λόγου χάριν, με την οδηγία-πλαίσιο για τα ύδατα, β) υπογραμμίζει ότι κάθε έργο πρέπει να υπόκειται σε συνολική ολοκληρωμένη εκτίμηση των περιβαλλοντικών επιπτώσεων και σε συμμόρφωση με την οδηγία-πλαίσιο για τα ύδατα, συμπεριλαμβανομένης της αρχής της μη υποβάθμισης, γ) καλεί τα αντισυμβαλλόμενα μέρη να εγκαινιάσουν διάλογο με τα οικεία αρμόδια υπουργεία μεταφορών και να εξασφαλίσουν συμφωνία επί των ανωτέρω.

(1) Οδηγία 92/43/ΕΟΚ της 21ης Μαΐου 1992 για τη διατήρηση των φυσικών οικοτόπων (ενδιαιτημάτων) καθώς και της άγριας πανίδας και χλωρίδας, ΕΕ L 206 της 22.7.1992.

(2) Οδηγία 79/409/ΕΟΚ του Συμβουλίου της 2ας Απριλίου 1979 περί της διατηρήσεως των αγρίων πτηνών, ΕΕ L 103 της 25.4.1979. Οδηγία όπως τροποποιήθηκε για τελευταία φορά από την οδηγία 91/244/ΕΟΚτης Επιτροπής της 6ης Μαρτίου 1991, ΕΕ L 115 της 8.5.1991.

(3) Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου της 23ης Οκτωβρίου 2000 για τη θέσπιση πλαισίου κοινοτικής δράσης στον τομέα της πολιτικής των υδάτων, ΕΕ L 327 της 22.12.2000.